BLM: Koloniale standbeelde wêreldwyd geteikenBetogers het verlede week Christopher Columbus se standbeeld in St. Paul in Minnesota laat val. (Foto: Evan Frost/Minnesota Public Radio via AP) Ontstoke betogers oor die wêreld heen wil nou die koppe van koloniale standbeelde sien waai ná die dood van George Floyd in Minneapolis in die VSA. Die standbeelde van slawehandelaars, imperialiste en ontdekkingsreisigers is die afgelope week gedurende die sogenaamde #BlackLivesMatter-betogings in verskeie lande geteiken in protes teen rasse-ongeregtighede deur die eeue heen. Dit sluit in standbeelde van Christopher Columbus, Cecil Rhodes en koning Leopold II van België. Standbeelde in Engeland is noodgedwonge afgesper terwyl betogers in Frankryk in hulle spore gestuit is toe hulle ’n gedenkteken uit ’n Paryse museum wou verwyder. België Munisipale werkers was Donderdag verf af van die standbeeld van koning Leopold II van België in Brussel. (Foto: AP Photo/Francisco Seco) Inwoners van België was verlede week in oproer oor die standbeelde van koning Leopold II in Antwerpen en Brussel. Verskeie standbeelde van dié koning is in Brussel beskadig toe betogers hulle woede uitgespreek het oor die wrede manier waarop hy destyds oor talle Afrikakolonies regeer het. Betogers het ook straatborde met die voormalige koning se naam daarop met verf besmeer. Petisies word nou in België onderteken om die koloniale standbeelde in die land te verwyder. ‘n Munisipale werker was Vrydag verf van die standbeeld van Piet Hein af in Rotterdam in Nederland. (Foto: AP Photo/Peter Dejong) “Standbeelde soos hierdie pleeg sielkundige geweld teen die Afro-Belgiese gemeenskap omdat dit die misdade wat voorheen gepleeg is, nietig maak,” het Esther Kouablan van mrax, ’n teenrassisme-organisasie, gesê. Volgens Kouablan het België daarin misluk om die koloniale verlede aan te raak aangesien dit steeds nie in skoolhandboeke behandel word nie. Belgiese wetgewers kritiseer egter die betogings. Volgens Georges-Louis Bouchez, die hoof van die regerende liberale party, kom dit neer op blote vandalisme en behoort opvoedkundige gidse naby die standbeelde geplaas te word. Engeland Die standbeeld van Edward Colston wat in Bristol deur betogers omgestamp en in die hawe gegooi is. (Foto: Bristol City Council via AP) Die owerhede in Londen het verlede week ’n oorlogsgedenksteen en ’n standbeeld van Winston Churchill afgesper in reaksie op verwagte optogte deur teenrassisme-betogers. Dít nadat ’n standbeeld van die slawehandelaar Edward Colston in Bristol deur betogers omgestamp en in die hawe gegooi is. Die standbeeld sal nou in ’n museum bewaar word, het die stad se owerhede gesê. Betogers by die Universiteit van Oxford hou intussen vol dat ’n standbeeld van Rhodes verwyder moet word. “Ons moet ons verlede konfronteer,” het Louise Richardson, adjunkkanselier van Oxford, gesê. Frankryk #BlackLivesMatter-betogers Saterdag in Parys, Frankryk. (Foto: AP Photo/Thibault Camus) Hoewel die Franse president Emmanuel Macron Sondag belowe het om standpunt in te neem teen rassime, het die president voet by stuk gehou dat Frankryk geen standbeelde van omstrede figure in die koloniale era sal verwyder nie. Dít nadat betogers in dié land daarop aangedring het dat enige standbeelde wat verband hou met Frankryk se slawehandel of koloniale onreg verwyder moet word. Minstens 15 000 betogers het Sondag in Parys opgeruk. Vier aktiviste het selfs Vrydag ’n 19de-eeuse Afrika-begrafnispaal uit sy staanplek by ’n Paryse museum verwyder om dit aan Afrika te gee in protes teen misbruik van die koloniale era. Die vier betogers is egter voorgekeer voordat hulle die museum met die kunswerk kon verlaat. VSA Betogers vertrap verlede week Christopher Columbus se standbeeld in St. Paul in Minnesota. (Foto: Leila Navidi/Star Tribune via AP) Standbeelde van die Italiaanse ontdekkingsreisiger Christopher Columbus loop veral deur gedurende die sogenaamde #BlackLivesMatter-betogings in die VSA. Volgens betogers was Columbus verantwoordelik vir die massaslagting en uitbuiting van inheemse mense in die Amerikas. Standbeelde van Columbus is gevolglik in New Jersey, Miami, Richmond, Virginia, Saint Paul, Minnesota en Boston omgestamp of geskend. In Boston is ’n standbeeld van Columbus onthoof.